title: Регламент за изпълнение (ЕС) 2017/186 на Комисията от 2 февруари 2017 година за определяне на специални условия, вследствие на микробиологично замърсяване, приложими за въвеждането в Съюза на пратки от определени трети държави, и за изменение на Регламент (ЕО) № 669/2009 (Текст от значение за ЕИП. )

text:
                  3.2.2017

                  BG

                  Официален вестник на Европейския съюз

                  L 29/24

            РЕГЛАМЕНТ ЗА ИЗПЪЛНЕНИЕ (ЕС) 2017/186 НА КОМИСИЯТА
      от 2 февруари 2017 година
      за определяне на специални условия, вследствие на микробиологично замърсяване, приложими за въвеждането в Съюза на пратки от определени трети държави, и за изменение на Регламент (ЕО) № 669/2009
      (текст от значение за ЕИП)
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 53, параграф 1, буква б), подточка ii) от него,
      като взе предвид Регламент (ЕО) № 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните (2), и по-специално член 15, параграф 5 от него,
      като има предвид, че:

                  (1)

                  В член 53 от Регламент (ЕО) № 178/2002 е предвидена възможността да се предприемат целесъобразни спешни мерки от Съюза за внесени от трета държава храни с цел опазване на здравето на човека, здравето на животните и околната среда, когато е очевидно, че е налице сериозен риск, който не може да бъде задоволително овладян чрез предприетите от отделните държави членки мерки.

                  (2)

                  В член 11 от Регламент (ЕО) № 178/2002 се предвижда внасяните в Съюза храни за пускане на пазара в рамките на Съюза да отговарят на съответните изисквания на законодателството в областта на храните или на условията, които са признати от Съюза за най-малкото равностойни на тези изисквания, или при наличие на конкретно споразумение между Съюза и страната износителка, на съдържащите се в споразумението изисквания.

                  (3)

                  Регламент (ЕО) № 852/2004 на Европейския парламент и на Съвета (3) съдържа общи правила за стопанските субекти в областта на храните относно хигиената на храните.

                  (4)

                  В член 11 от Регламент (ЕО) № 882/2004 се определят изискванията за методите за вземане на проби и анализ, използвани в рамките на официалния контрол.

                  (5)

                  В член 14 от Регламент (ЕО) № 178/2002 се предвижда, че на пазара не се пускат храни, които не са безопасни. Съгласно Регламент (ЕО) № 882/2004 компетентните органи трябва да проверяват спазването на законодателството на Съюза от страна на стопанските субекти в областта на храните.

                  (6)

                  С Регламент (ЕО) № 669/2009 на Комисията (4) се установяват правила за засилен официален контрол върху вноса на някои фуражи и храни от неживотински произход, изброени в приложение I към посочения регламент.

                  (7)

                  В продължение на много години се наблюдаваше висока честота на неспазване на микробиологичните изисквания за безопасност при сусамовото семе (семена от сусам) и листата от бетел (Piper betle L.) от Индия. Поради това през 2014 г. беше засилена честотата на официалния контрол върху вноса на тези храни във връзка с наличието на Salmonella spp. Въпреки това засилените проверки потвърдиха голямата честота на неспазване на микробиологичната безопасност при посочените храни поради Salmonella spp. Следователно вносът на тези храни представлява сериозен риск за общественото здраве в Съюза и поради това е необходимо да се приемат спешни мерки на равнището на Съюза.

                  (8)

                  Необходими са гаранции от компетентните органи на страните износителки, че тези храни са произведени в съответствие с хигиенните разпоредби, предвидени в Регламент (ЕО) № 852/2004, с цел опазване на здравето на човека в Съюза. За да се гарантира хармонизирано прилагане на контрола на вноса в целия Съюз, всички пратки с такива храни следва да бъдат придружени от здравен сертификат, подписан от компетентните органи на страните износителки, както и от резултатите от аналитичните изпитвания, които доказват, че от храните са взети проби и са анализирани за наличие на микробиологични патогени със задоволителен резултат.

                  (9)

                  С член 6 от Регламент (ЕО) № 669/2009 стопанските субекти в областта на храните, отговарящи за пратките, се задължават да уведомяват предварително за естеството на такива пратки и за пристигането им на опредения граничен пункт (DPE).

                  (10)

                  В член 8 от Регламент (ЕО) № 669/2009 по отношение на засиления официален контрол е предвидено изискването контролът да обхваща документни проверки, проверки за идентичност и физически проверки. Документните проверки следва да се извършват на всички пратки, без необосновано забавяне, в срок от два работни дни от пристигането в DPE, а проверките за идентичност и физическите проверки, включително лабораторен анализ — с честотата, предвидена в приложение I към посочения регламент.

                  (11)

                  За да се гарантира ефективна организация и хармонизиран контрол върху вноса, на равнището на Съюза, по отношение на наличието на микробиологични патогени в някои храни от определени трети държави, следва да се установят специални условия за внос на такива храни. За по-голяма правна яснота е целесъобразно всички храни от трети държави, които подлежат на специални условия поради микробиологични рискове, да се обединят в един регламент. Поради това разпоредбите относно листа от бетел от Индия, установени в Регламент за изпълнение (ЕС) 2016/166 на Комисията (5), следва да бъдат включени в настоящия регламент, като Регламент (ЕО) № 669/2009 следва да бъде съответно изменен.

                  (12)

                  Регламент за изпълнение (ЕС) 2016/166 следва да бъде отменен и същевременно заменен с по-общ регламент, в който се определят разпоредбите по отношение на вноса на някои храни от някои трети държави, вследствие на микробиологично замърсяване.

                  (13)

                  Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

            ПРИЕ НАСТОЯЩИЯ РЕГЛАМЕНТ:
      Член 1
      Предмет и приложно поле
      Настоящият регламент се прилага за въвеждането на храните, изброени в приложение I.
      Член 2
      Определения
      За целите на настоящия регламент се прилагат определенията, посочени в членове 2 и 3 от Регламент (ЕО) № 178/2002, член 2 от Регламент (ЕО) № 882/2004 и член 3 от Регламент (ЕО) № 669/2009.
      Член 3
      Въвеждане в Съюза
      Стопанският субект в областта на храните гарантира следното:

                  а)

                  Пратките с храни, изброени в приложение I („храни“), се въвеждат в Съюза само в съответствие с процедурите, установени в настоящия регламент.

                  б)

                  Пратките с храни се въвеждат в Съюза само през определения граничен пункт („DPE“).

            Член 4
      Резултати от вземането на проби и анализа
      1.   Всяка пратка с храни се придружава от резултатите от вземането на проби и анализа, извършени от компетентния орган на третата държава на изпращане, които потвърждават липсата на опасността, посочена в приложение I.
      2.   Вземането на проби и анализът, упоменати в параграф 1, се извършват в съответствие с глава III „Вземане на проби и анализ“ от дял II от Регламент (ЕО) № 882/2004. По-специално, вземането на проби се извършва в съответствие с изискванията на съответните стандарти на ISO (Международната организация по стандартизация) и указанията на Кодекс алиментариус, използвани като референтен източник, а анализът за Salmonella се извършва според референтния метод EN/ISO 6579 (най-новата актуализирана версия на метода за откриване) или метод, валидиран спрямо него в съответствие с протокола в EN/ISO 16140 или други подобни международно приети протоколи.
      Член 5
      Здравен сертификат
      1.   Пратките с храни, изброени в приложение I, се придружават от здравен сертификат в съответствие с образеца, посочен в приложение III.
      2.   Здравният сертификат се подписва и подпечатва от упълномощен представител на компетентния орган на третата държава на изпращане.
      3.   Здравният сертификат и приложенията му се изготвят на официалния език или на един от официалните езици на държавата членка, в която се намира DPE. Държавата членка на DPE може обаче да се съгласи здравните сертификати да бъдат изготвени на друг официален език на Съюза.
      4.   Здравният сертификат е валиден за срок от четири месеца от датата на издаване, но не повече от шест месеца от датата на последния микробиологичен лабораторен анализ.
      Член 6
      Идентификация
      Всяка пратка с храни се обозначава с идентификационен код (код на пратката), който съответства на идентификационния код, отбелязан в резултатите от вземането на проби и анализа, посочени в член 4, и в здравния сертификат, посочен в член 5. Всеки отделен чувал или друга форма на опаковка от пратката се обозначава с този код.
      Член 7
      Предварително уведомяване за пратки
      1.   Стопанските субекти в областта на храните или техните представители дават предварително уведомление за приблизителната дата и час на физическото пристигане на пратките с храни и за естеството на пратката на компетентния орган в DPE.
      2.   За целите на предварителното уведомление стопанските субекти в областта на храните или техните представители попълват част I от общия документ за влизане (CED) и го предават на компетентния орган на определения граничен пункт най-малко един работен ден преди физическото пристигане на пратката.
      3.   При попълването на CED стопанските субекти в областта на храните или техните представители вземат предвид указанията за попълване на CED, посочени в приложение II към Регламент (ЕО) № 669/2009.
      4.   CED се изготвя на официалния език или на един от официалните езици на държавата членка, в която се намира DPE. Дадена държава членка на DPE може обаче да се съгласи CED да бъдат изготвени на друг официален език на Съюза.
      Член 8
      Официален контрол
      1.   Компетентният орган на DPE извършва документни проверки на всяка пратка с храни с цел да установи дали са спазени изискванията, определени в членове 4 и 5.
      2.   Проверките за идентичност и физическите проверки на храните се извършват в съответствие с членове 8, 9 и 19 от Регламент (ЕО) № 669/2009 с честотата, посочена в приложение II към настоящия регламент.
      3.   Когато пратка с храни не е придружена от резултатите от вземането на проби и анализа, посочени в член 4, и здравния сертификат, посочен в член 5, или когато тези резултати или здравният сертификат не отговарят на изискванията, установени в настоящия регламент, пратката не се внася в Съюза, а се изпраща обратно към третата държава на произход или се унищожава.
      4.   След приключване на проверките за идентичност и физическите проверки компетентните органи:

                  а)

                  попълват съответните полета в част II от CED;

                  б)

                  прилагат резултатите от взетите проби и анализа, извършени в съответствие с параграф 2 от настоящия член;

                  в)

                  издават на CED референтен номер на CED;

                  г)

                  подпечатват и подписват оригинала на CED;

                  д)

                  правят и запазват копие на подписания и подпечатан CED.

            5.   Оригиналите на CED и на здравния сертификат, посочен в член 5, с придружаващите резултати от вземането на проби и анализа, посочени в член 4, придружават пратката по време на транспортирането и до допускането ѝ за свободно обращение. При предоставено разрешение за по-нататъшно транспортиране на пратките преди получаването на резултатите от физическите проверки се издава заверено копие на оригиналния CED. Когато е предоставено разрешение, компетентният орган на DPE уведомява компетентния орган на местоназначението и се създава подходяща организация, за да се гарантира, че пратката остава под непрекъснатия контрол на компетентните органи и не може по никакъв начин да бъде манипулирана до получаването на резултатите от физическите проверки.
      Член 9
      Разделяне на пратки
      1.   Пратките не се разделят, преди да са завършени всички проверки и CED да е попълнен изцяло от компетентните органи на DPE, както е предвидено в член 8.
      2.   При последващо разделяне на пратката всяка част от нея се придружава от заверено копие на CED по време на транспортирането ѝ, докато бъде пусната в свободно обращение.
      Член 10
      Допускане за свободно обращение
      Допускането за свободно обращение на пратките с храни, изброени в приложение I, е обвързано с условието стопанските субекти в областта на храните или техните представители да представят пред митническите органи (физически или в електронен вид) CED, надлежно попълнен от компетентния орган на DPE, след като са били извършени всички дейности по официалния контрол и са известни благоприятни резултати от физическите проверки, когато се изискват такива. Митническите органи допускат пратката за свободно обращение само ако има благоприятно решение от компетентния орган, посочено в клетка II.14 и удостоверено със съответния подпис в клетка II.21 от CED.
      Член 11
      Несъответствие
      Ако при официалния контрол се установи несъответствие със съответните разпоредби на Регламент (ЕО) № 852/2004, компетентният орган на DPE попълва част III на CED и предприема действия съгласно разпоредбите на членове 19, 20 и 21 от Регламент (ЕО) № 882/2004.
      Член 12
      Доклади
      Държавите членки представят на Комисията доклад, съдържащ всички аналитични резултати за пратките с храни в съответствие с член 8 от настоящия регламент.
      Докладът обхваща период от шест месеца и се представя два пъти годишно до края на месеца, следващ всяко шестмесечие.
      Докладът включва следните данни:

                  а)

                  брой на въведените пратки, включително размер — нетно тегло и държава на произход за всяка пратка;

                  б)

                  брой на пратките, от които са били взети проби за анализ;

                  в)

                  резултати от проверките за идентичност и физическите проверки, посочени в член 8, параграф 2.

            Член 13
      Разходи
      Всички разходи по официалния контрол, предвиден в член 8, включително вземането на проби, анализите, съхранението и всякакви мерки, взети след откриване на несъответствие по член 11, се поемат от стопанските субекти в областта на храните.
      Член 14
      Преходни мерки
      Държавите членки разрешават въвеждането на пратки с храни, които са напуснали третата държава на изпращане преди датата на влизане в сила на настоящия регламент, без да са придружени от здравен сертификат, посочен в член 5, и резултати от вземането на проби и анализа, посочени в член 4.
      Член 15
      Отмяна
      Регламент за изпълнение (ЕС) 2016/166 се отменя.
      Член 16
      Изменение на Регламент (ЕО) № 669/2009
      Регламент (ЕО) № 669/2009 се изменя в съответствие с приложение IV към настоящия регламент.
      Член 17
      Влизане в сила
      Настоящият регламент влиза в сила на двадесетия ден след деня на публикуването му в Официален вестник на Европейския съюз.

         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 2 февруари 2017 година.

               За Комисията

               Председател

            Jean-Claude JUNCKER

         (1)  ОВ L 31, 1.2.2002 г., стр. 1.

         (2)  ОВ L 165, 30.4.2004 г., стр. 1.

         (3)  Регламент (ЕО) № 852/2004 на Европейския парламент и на Съвета от 29 април 2004 г. относно хигиената на храните (ОВ L 139, 30.4.2004 г., стр. 1).

         (4)  Регламент (ЕО) № 669/2009 на Комисията от 24 юли 2009 г. за прилагане на Регламент (ЕО) № 882/2004 на Европейския парламент и на Съвета по отношение на засиления официален контрол върху вноса на някои фуражи и храни от неживотински произход и за изменение на Решение 2006/504/ЕО (ОВ L 194, 25.7.2009 г., стр. 11).

         (5)  Регламент за изпълнение (ЕС) 2016/166 на Комисията от 8 февруари 2016 г. за определяне на специални условия, приложими за вноса на хранителни продукти, съдържащи или състоящи се от листа от бетел (Piper Betle) с произход от Индия, и за изменение на Регламент (ЕО) № 669/2009 (ОВ L 32, 9.2.2016 г., стр. 143).

         ПРИЛОЖЕНИЕ I

            Списък на храните, упоменати в член 1

                     Храни
                     (предвидена употреба)

                     Код по КН (1)

                     Подразделение по ТАРИК

                     Държава на произход

                     Опасност

                     Сусамово семе (Семена от сусам)

                           (Храни — пресни или охладени)

                     1207 40 90

                     Индия (IN)

                        Salmonella

                     Листа от бетел (Piper betle L.)

                           (Храни)

                     ex 1404 90 00

                     10

                     Индия (IN)

                        Salmonella

            (1)  Когато се изисква да се подложат на проверка само някои продукти от даден код по КН и в рамките на този код не съществува специално подразделение, кодът по КН се отбелязва с „ex“.

         ПРИЛОЖЕНИЕ II

            Честота на проверките за идентичност и физическите проверки на храните, упоменати в член 1, на определения граничен пункт (ОГП) съгласно член 8, параграф 2

                     Храни
                     (предвидена употреба)

                     Код по КН (1)

                     Подразделение по ТАРИК

                     Държава на произход

                     Опасност

                     Честота на физическите проверки и проверките за идентичност (%)

                     Сусамово семе (Семена от сусам)

                           (Храни — пресни или охладени)

                     1207 40 90

                     Индия (IN)

                        Salmonella
                         (2)

                     20

                     Листа от бетел (Piper betle L.)

                           (Храни)

                     ex 1404 90 00

                     10

                     Индия (IN)

                        Salmonella
                         (2)

                     10

            (1)  Когато се изисква да се подложат на проверка само някои продукти от даден код по КН и в рамките на този код не съществува специално подразделение, кодът по КН се отбелязва с „ex“.

            (2)  Референтен метод EN/ISO 6579 (най-новата актуализирана версия на метода за откриване) или метод, валидиран спрямо него съгласно протокола в стандарт EN/ISO 16140 или други подобни международно приети протоколи.

         ПРИЛОЖЕНИЕ III

            Здравен сертификат за въвеждането на листа от бетел и сусамово семе от Индия в Европейския съюз

         Текст на изображението

            ДЪРЖАВА:
            Здравен сертификат за ЕС
            Част I: Данни за експедираната пратка
            I.1. Изпращач
            Наименование
            Адрес
            Държава
            Тел.
            I.2. Референтен номер на сертификата
            I.2.a.
            I.3. Централен компетентен орган
            I.4. Местен компетентен орган
            I.5. Получател
            Наименование
            Адрес
            Държава
            Тел.
            I.6.
            I.7. Държава на произход
            Код по ISO
            I.8. Регион на произход
            Код
            I.9. Държава по местоназначение
            Код по ISO
            I.10.
            I.11. Място на произход
            Наименование
            Адрес
            I.12.
            I.13. Място на товарене
            Адрес
            I.14. Дата на заминаване Час на заминаване
            I.15. Транспортно средство
            Самолет Кораб Жп вагон
            Пътно превозно средство Друго
            Идентификация:
            Документ:
            I.16. Входящ ОГП в ЕС
            I.17. Номер(а) на CITES сертификата(ите)
            I.18. Описание на стоките
            I.19. Код на стоката (код по ХС)
            I.20. Количество

         Текст на изображението

            I.21.
            I.22. Брой на опаковките
            I.23. Номер на пломбата/контейнера
            I.24.
            I.25. Стоки със сертификат за:
            Консумация от човека
            I.26.
            I.27. За внос или допускане в ЕС
            I.28. Идентификация на стоките
            Наименование на продукта
            Вид опаковка
            Брой на опаковките
            Нетно тегло

         Текст на изображението

            ДЪРЖАВА:
            Част II: Сертификация
            II. Здравна информация
            II.a. Референтен номер на сертификата
            II.б.
            II.1. Здравно удостоверение
            Аз, долуподписаният упълномощен представител на компетентния орган, декларирам, че съм запознат със съответните разпоредби на регламенти (ЕО) № 852/2004 и (ЕО) № 882/2004 и удостоверявам, че:
            II.1.1. храните от пратката, описана в част I, са произведени при условия, които отговарят на изискванията на Регламент (ЕО) № 852/2004;
            II.1.2. от настоящата пратка са извършени вземане на проби и анализ в съответствие с член 4 от Регламент за изпълнение (ЕС) 2017/186 на (дата), преминали лабораторен анализ на (дата) в (наименование на лабораторията).
            Приложени са данни за вземането на пробите, използваните аналитични методи и всички резултати, които показват липса на Salmonella в 25 g.
            Забележки
            Настоящият здравен сертификат е валиден за срок от 4 месеца от датата на издаване.
            Част I: Клетка I.19.: да се използва съответният код по Хармонизираната система (ХС) на Световната митническа организация: 14049000 за листа от бетел (Piper betle L.) и 1207 40 90 за сусамово семе (Семена от сусам)
            Упълномощен представител на компетентния орган
            Име (с главни букви): Квалификация и длъжност:
            Дата: Подпис:
            Печат:

         ПРИЛОЖЕНИЕ IV
         В приложение I към Регламент (ЕО) № 669/2009 се заличава следното вписване:

                        „Семена от сусам

                              (Храни — пресни или охладени)

                        1207 40 90

                        Индия (IN)

                           Salmonella (12)

                        20“


title: Регламент за изпълнение (ЕС) № 112/2014 на Комисията от 4 февруари 2014 година относно класирането на някои стоки в Комбинираната номенклатура

text:
               7.2.2014

               BG

               Официален вестник на Европейския съюз

               L 38/18

      РЕГЛАМЕНТ ЗА ИЗПЪЛНЕНИЕ (ЕС) № 112/2014 НА КОМИСИЯТА

   от 4 февруари 2014 година
   относно класирането на някои стоки в Комбинираната номенклатура
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
   като има предвид, че:

               (1)

               С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87, е необходимо да се приемат мерки относно класирането на стоките, посочени в приложението към настоящия регламент.

               (2)

               С Регламент (ЕИО) № 2658/87 се определят общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея или добавя допълнителни подраздели към нея и която е създадена със специални разпоредби на Съюза, с оглед на прилагането на тарифни и други мерки, свързани с търговията със стоки.

               (3)

               Съгласно тези общи правила стоките, описани в колона 1 от таблицата в приложението, следва да бъдат класирани в кода по КН, посочен в колона 2, на основание на посоченото в колона 3 от същата таблица.

               (4)

               Целесъобразно е да се предвиди, обвързващата тарифна информация, издадена по отношение на стоките, обхванати от настоящия регламент, която не е в съответствие с настоящия регламент, да можe да продължи да бъде използвана от титуляря за известен период от време съгласно член 12, параграф 6 от Регламент (ЕИО) № 2913/92 на Съвета (2). Този период следва да бъде определен на три месеца.

               (5)

               Мерките, предвидени в настоящия регламент, са в съответствие със становището на Комитета по Митническия кодекс,

         ПРИЕ НАСТОЯЩИЯ РЕГЛАМЕНТ:
   Член 1
   Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
   Член 2
   Обвързващата тарифна информация, която не е в съответствие с настоящия регламент, може да продължи да бъде използвана съгласно член 12, параграф 6 от Регламент (ЕИО) № 2913/92 за срок от три месеца от датата на влизане в сила на настоящия регламент.
   Член 3
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 4 февруари 2014 година.

            За Комисията, от името на председателя,
         Algirdas ŠEMETA

            Член на Комисията

      (1)  ОВ L 256, 7.9.1987 г., стр. 1.

      (2)  Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността (ОВ L 302, 19.10.1992 г., стр. 1).

      ПРИЛОЖЕНИЕ

                  Описание на стоките

                  Класиране
                  (код по КН)

                  Основания

                  (1)

                  (2)

                  (3)

                  Цветен монитор от течнокристален тип (LCD) с диагонал на екрана приблизително 75 cm (30“) с размери приблизително 71 × 45 × 11 cm със:

                              —

                              собствена разделителна способност 1 280 × 768 пиксела,

                              —

                              технически възможни разделителни способности 640 × 480, 800 × 600, 1 024 × 768 и 1 280 × 768 пиксела,

                              —

                              възможност за работа по телевизионни стандарти: NTSC, PAL и SECAM,

                              —

                              възможни режими на извеждане на изображение: 480 реда при презредова развивка, 480 реда при поредова развивка, 576 реда при презредова развивка, 576 реда при поредова развивка, 720 реда при поредова развивка и 1 080 реда при презредова развивка,

                              —

                              формат на изображението 15:9,

                              —

                              стъпка на пикселите 0,5025 mm,

                              —

                              времева инертност 25 ms,

                              —

                              яркост 450 cd/m2,

                              —

                              контраст 350:1,

                              —

                              хоризонтален и вертикален ъгъл на видимост 170°,

                              —

                              възможност за картина в картината (PIP),

                              —

                              вграден нискочестотен усилвател,

                              —

                              бутони за включване и управление.

                        Уредът е оборудван със следните интерфейси:

                              —

                              DVI-D,

                              —

                              мини D-Sub,

                              —

                              BNC (аналогови сигнали R, G и B),

                              —

                              RCA (съединител от вида „cinch“) за комплектен видеосигнал или S-Video,

                              —

                              BNC за компонентен видеосигнал,

                              —

                              2 набора RCA за стереосигнал и 1 вход за стереожак,

                              —

                              женски съединители за външни високоговорители,

                              —

                              вход RS-232 за контролен сигнал.

                        Уредът има неподвижна стойка без механизъм за накланяне и въртене и се предлага с дистанционно управление.
                  В монитора няма вграден избирач на каналите (тунер) или друга електроника за обработване на телевизионни сигнали.
                  Мониторът е предназначен за целите на изобразяването на информация, например за обществени пунктове за информация, надписи в търговията на дребно, финансови борси, летища и търговски изложения. За изпълнението на тази функция мониторът може да изобразява сигнали както от автоматични машини за обработка на информация (АМОИ), така и от други източници на видеосигнал.

                  8528 59 31

                  Класирането се определя от общи правила 1 и 6 за тълкуване на Комбинираната номенклатура и от текста на кодове по КН 8528, 8528 59 и 8528 59 31.
                  Предвид обективните му характеристики, като размера на екрана, възможните телевизионни стандарти и режими на извеждане на изображение, стъпката на пикселите, която не е подходяща за продължително наблюдение отблизо, високата яркост, наличието на дистанционно управление, нискочестотните вериги с усилване, функцията за картина в картината и неподвижната стойка без механизми за накланяне и завъртане, счита се, че мониторът не е от вида, използван изключително или главно в автоматичните машини за обработка на информация от позиция 8471. Следователно се изключва класиране в подпозиция 8528 51 00.
                  Тъй като мониторът може да изобразява сигнали от АМОИ в степен, достатъчна за практическо използване с АМОИ, счита се, че той е с приемливи функционални възможности за изобразяване на сигнали от автоматични машини за обработка на информация.
                  Следователно мониторът трябва да бъде класиран в код по КН 8528 59 31 като плосък екран, който може да извежда изображение от сигнали от автоматични машини за обработка на информация с приемливо ниво на функционалност.


title: Регламент за изпълнение (ЕС) 2017/401 на Съвета от 7 март 2017 година за прилагане на член 15, параграф 3 от Регламент (ЕС) № 747/2014 относно ограничителни мерки с оглед на положението в Судан

text:
               9.3.2017

               BG

               Официален вестник на Европейския съюз

               L 63/3

         РЕГЛАМЕНТ ЗА ИЗПЪЛНЕНИЕ (ЕС) 2017/401 НА СЪВЕТА
   от 7 март 2017 година
   за прилагане на член 15, параграф 3 от Регламент (ЕС) № 747/2014 относно ограничителни мерки с оглед на положението в Судан
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕС) № 747/2014 на Съвета от 10 юли 2014 г. относно ограничителни мерки с оглед на положението в Судан и за отмяна на Регламент (ЕО) № 131/2004 и на Регламент (ЕО) № 1184/2005 (1), и по-специално член 15, параграф 3 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 10 юли 2014 г. Съветът прие Регламент (ЕС) № 747/2014.

               (2)

               На 12 януари 2017 г. комитетът към Съвета за сигурност на ООН, създаден съгласно Резолюция 1591 (2005) на Съвета за сигурност на ООН, актуализира информацията, отнасяща се до четири лица, на които са наложени ограничителни мерки.

               (3)

               Поради това приложение I към Регламент (ЕС) № 747/2014 следва да бъде съответно изменено,

         ПРИЕ НАСТОЯЩИЯ РЕГЛАМЕНТ:
   Член 1
   Приложение I към Регламент (ЕС) № 747/2014 се изменя съгласно предвиденото в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 7 март 2017 година.

            За Съвета

            Председател

         L. GRECH

      (1)  ОВ L 203, 11.7.2014 г., стр. 1.

      ПРИЛОЖЕНИЕ
      Вписванията за изброените по-долу лица се заменят със следните вписвания:

         „1.   ELHASSAN, Gaffar Mohammed

            Известен още като: Gaffar Mohmed Elhassan

            Длъжност: Генерал-майор и командващ Западния военен регион във Въоръжените сили на Судан.

            Национален идентификационен номер: Идентификационна карта на бивш военнослужещ № 4302.

            Дата на раждане: 24 юни 1952 г.

            Адрес: El Waha, Omdurman (Ел-Уаха, Омдурман), Судан:

            Дата на посочване от ООН: 25 април 2006 г.

            Друга информация: Бивш военнослужещ в суданската армия. Уеб адрес за специални известия на Интерпол и Съвета за сигурност на ООН: https://www.interpol.int/en/notice/search/un/5282254

            Сведения от описателното обобщение на основанията за вписване, предоставено от Комитета по санкциите:

         Експертната група съобщава, че генерал-майор Gaffar Mohammed Elhassan е заявил пред нея, че е осъществявал прякото оперативно командване (предимно тактическо) на всички части на въоръжените сили на Судан в Дарфур, докато е бил командващ Западния военен регион. Elhassan е заемал длъжността командващ Западния военен регион от ноември 2004 г. (приблизително) до началото на 2006 г. По сведения на експертната група Elhassan е отговорен за нарушения на точка 7 от Резолюция 1591 на Съвета за сигурност на ООН, тъй като по силата на заеманата от него длъжност е изисквал (от Хартум) и разрешавал (от 29 март 2005 г.) трансфер на военно оборудване в Дарфур без предварително одобрение от комитета по Резолюция 1591. Самият Elhassan е признал пред експертната група, че между 29 март 2005 г. и декември 2005 г. от други части на Судан в Дарфур са прехвърлени въздухоплавателни средства, двигатели за въздухоплавателни средства и друго военно оборудване. Той например е съобщил пред експертната група, че между 18 и 21 септември 2005 г. в Дарфур без разрешение са прехвърлени два щурмови вертолета Ми-24. Налице са също така основателни причини да се смята, че Elhassan, в качеството си на командващ Западния военен регион, е пряко отговорен за разрешаване на офанзивни военни полети в района около Абу Хамра на 23—24 юли 2005 г. и в района Джебел Мун в Западен Дарфур на 19 ноември 2005 г. И в двете операции са участвали щурмови вертолети Ми-24, за които има сведения, че и в двата случая са извършвали обстрел. Експертната група заявява, че Elhassan е посочил пред нея, че лично е одобрил исканията за въздушно подкрепление и други въздушни операции в качеството си на командващ Западния военен регион. (Вж. доклад на експертната група S/2006/65, точки 266–269.) С тези си действия генерал-майор Gaffar Mohammed Elhassan е нарушил съответните разпоредби на Резолюция 1591 на Съвета за сигурност на ООН и поради това отговаря на критериите за включване от комитета в списъка на лицата, подлежащи на санкции.
         2.   ALNSIEM, Musa Hilal Abdalla

            Известен още като: a) (Sheikh) Musa Hilal; б) Abd Allah; в) Abdallah; г) AlNasim; д) Al Nasim; е) AlNaseem; ж) Al Naseem; з) AlNasseem; и) Al Nasseem

            Длъжност: a) член на Националното събрание на Судан, б) през 2008 г. е назначен от президента на Судан за специален съветник в Министерството по федералните въпроси, в) върховен вожд на племето джалул в Северен Дарфур

            Дата на раждане:a) 1 януари 1964 г.; б) 1959 г.;

            Място на раждане: Кутум (Kutum);

            Адрес: a) Кабкабия (Kabkabiya), Судан б) Кутум, Судан (Пребивава в Кабкабия и в град Кутум, Северен Дарфур и е пребивавал в Хартум).

            Паспорт: дипломатически паспорт D014433, издаден на 21 февруари 2013 г. (валидност: 21 февруари 2015 г.)

            Идентификация: Удостоверение за гражданство № A0680623.

            Дата на посочване от ООН:25 април 2006 г.

            Друга информация: Уеб адрес за специални известия на Интерпол и Съвета за сигурност на ООН: https://www.interpol.int/en/notice/search/un/5795065

            Сведения от описателното обобщение на основанията за вписване, предоставено от Комитета по санкциите:

         В доклада на Human Rights Watch се посочва, чe организацията разполага със записка от 13 февруари 2004 г. от местна правителствена служба в Северен Дарфур, с която се нарежда на „силите за сигурност в района“ да „не възпрепятстват действията на муджахидините, а доброволците под ръководството на шейх Musa Hilal да навлязат в района [на Северен Дарфур] и да обезпечават належащите си нужди“. На 28 септември 2005 г. 400 души от арабските милиции нападат селата Аро Шароу (Aro Sharrow) (включително лагера за вътрешно разселени лица), Ачо (Acho) и Гозмена (Gozmena) в Западен Дарфур. Смятаме също, че Musa Hilal е присъствал при нападението срещу лагера за вътрешно разселени лица в Аро Шароу: синът му е убит при нападението на Суданската освободителна армия срещу Шарея (Shareia), така че той е ангажиран в лично кръвно отмъщение. Налице са и основателни причини да се смята, че в качеството си на върховен вожд той носи пряка отговорност за тези действия и е отговорен за нарушения на международното хуманитарно право и международното право в областта на правата на човека, както и за други жестокости.
         3.   SHARIF, Adam Yacub

            Известен още като: a) Adam Yacub Shant; б) Adam Yacoub

            Длъжност: Командващ Суданската освободителна армия.

            Дата на раждане: приблизително 1976 г.

            Дата на посочване от ООН:25 април 2006 г.

            Друга информация: Има съобщения, че е починал на 7 юни 2012 г. Уеб адрес за специални известия на Интерпол и Съвета за сигурност на ООН: https://www.interpol.int/en/notice/search/un/5283783

            Сведения от описателното обобщение на основанията за вписване, предоставено от Комитета по санкциите:

         Под командването на Adam Yacub Shant бойци от Суданската освободителна армия нарушават споразумението за прекратяване на огъня, като на 23 юли 2005 г. извършват нападение над военно формирование на правителството на Судан, ескортиращо конвой от камиони край Абу Хамра (Abu Hamra), Северен Дарфур, при което убиват трима войници. След нападението са присвоени оръжия и боеприпаси на правителствените военни сили. Експертната група разполага със сведения, от които личи, че нападението от бойците на Суданската освободителна армия действително е извършено и несъмнено има организиран характер; следователно е било добре планирано. Поради това има основателни причини да се счита, каквото е и заключението на експертната група, че Shant, в качеството си на потвърден командващ Суданската освободителна армия в района, е знаел за нападението и е одобрил или наредил извършването му. Следователно той носи пряка отговорност за нападението и отговаря на критериите за включване в списъка.
         4.   MAYU, Jibril Abdulkarim Ibrahim

            Известен още като: генерал Gibril Abdul Kareem Barey; „Tek“; Gabril Abdul Kareem Badri

            Длъжност: полеви командир на Националното движение за реформа и развитие.

            Дата на раждане:1 януари 1967 г.;

            Място на раждане: област Нил, Ел-Фашер (El-Fasher), Северен Дарфур;

            Гражданство: суданец по рождение;

            Адрес: Тина (Tine), Судан (пребивава в Тина, от суданската страна на границата с Чад)

            Национален идентификационен номер: a) 192-3238459- 9, б) Удостоверение за гражданство по рождение 302581

            Дата на посочване от ООН: 25 април 2006 г.

            Друга информация: Уеб адрес за специални известия на Интерпол и Съвета за сигурност на ООН: https://www.interpol.int/en/notice/search/un/5795071

            Сведения от описателното обобщение на основанията за вписване, предоставено от Комитета по санкциите:

         Mayu е отговорен за извършените в Дарфур отвличания на служители на мисията на Африканския съюз в Судан (AMIS) през октомври 2005 г. Mayu се опитва открито да възпрепятства AMIS чрез сплашване; през ноември 2005 г. например е заплашвал, че ще обстрелва хеликоптерите на Африканския съюз (АС) в района на Джебел Мун. С тези си действия Mayu несъмнено нарушава Резолюция 1591 на Съвета за сигурност, като поставя под заплаха стабилността в Дарфур, поради което отговаря на критериите за включване от комитета в списъка на лицата, подлежащи на санкции.“


title: Регламент за изпълнение (ЕС) 2017/661 на Комисията от 6 април 2017 година за изменение на Регламент (ЕО) № 329/2007 на Съвета относно ограничителни мерки срещу Корейската народнодемократична република

text:
               7.4.2017

               BG

               Официален вестник на Европейския съюз

               L 94/25

         РЕГЛАМЕНТ ЗА ИЗПЪЛНЕНИЕ (ЕС) 2017/661 НА КОМИСИЯТА
   от 6 април 2017 година
   за изменение на Регламент (ЕО) № 329/2007 на Съвета относно ограничителни мерки срещу Корейската народнодемократична република
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 329/2007 на Съвета от 27 март 2007 г. относно ограничителни мерки срещу Корейската народнодемократична република (1), и по-специално член 13, параграф 1, букви б, в, д) и ж) от него,
   като има предвид, че:

               (1)

               С Регламент (ЕО) № 329/2007 се привеждат в действие мерките, предвидени в Решение (ОВППС) 2016/849 на Съвета (2).

               (2)

               Приложение II към Регламент (ЕО) № 329/2007 следва да се актуализира въз основа на последно предоставената информация от държавите членки по отношение на определянето на компетентните органи.

               (3)

               На 30 ноември 2016 г. Съветът за сигурност на Организацията на обединените нации (СС на ООН) прие Резолюция 2321 (2016), в която се предвиждат нови мерки срещу Корейската народнодемократична република, включително забрана за внос на мед, никел, сребро, цинк и статуи и забрана за износ на вертолети и плавателни съдове. На 27 февруари 2017 г. Съветът прие Регламент (ЕС) № 2017/330 (3) за изменение на Регламент (ЕО) № 329/2007 по съответния начин, като бяха добавени приложения Iз, IIIа и IIIб. Медта, никелът, среброто и цинкът, статуите, както и вертолетите и плавателните съдове, които трябва да бъдат включени в тези приложения, следва сега да бъдат идентифицирани и следва да им се определят референтните номера, взети от Комбинираната номенклатура, съдържаща се в приложение I към Регламент (ЕИО) № 2658/87 на Съвета (4).

               (4)

               С Резолюция 2321 (2016) на СС на ООН допълнително се прецизира списъкът на луксозните стоки, които вече подлежат на забрана за износ, посочена в приложение III към Регламент (ЕО) № 329/2007.

               (5)

               На 6 април 2017 г. Съветът реши да добави четири физически лица в списъка на лицата и образуванията, които подлежат на ограничителни мерки.

               (6)

               Приложения Iз, II, III, IIIa, IIIб и V към Регламент (ЕО) № 329/2007 следва да бъдат съответно изменени.

               (7)

               За да се гарантира, че предвидените в настоящия регламент мерки са ефективни, той трябва да влезе в сила незабавно,

         ПРИЕ НАСТОЯЩИЯ РЕГЛАМЕНТ:
   Член 1
   Регламент (ЕО) № 329/2007 се изменя, както следва:

               (1)

               Приложение Iз се заменя с текста в приложение I към настоящия регламент.

               (2)

               Приложение II се заменя с текста в приложение II към настоящия регламент.

               (3)

               Приложение III се изменя в съответствие с приложение III към настоящия регламент.

               (4)

               Приложение IIIа се заменя с текста в приложение IV към настоящия регламент.

               (5)

               Приложение IIIб се заменя с текста в приложение V към настоящия регламент.

               (6)

               Приложение V се изменя в съответствие с приложение VI към настоящия регламент.

         Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 6 април 2017 година.

            За Комисията,

            от името на председателя,

            Изпълняващ длъжността началник на Службата за инструментите в областта на външната политика

      (1)  ОВ L 88, 29.1.2016 г., стр. 1.

      (2)  Решение (ОВППС) 2016/849 на Съвета от 27 май 2016 г. относно ограничителни мерки срещу Корейската народнодемократична република и за отмяна на Решение 2013/183/ОВППС (ОВ L 141, 28.5.2016 г., стр. 79).

      (3)  Регламент (ЕС) 2017/330 на Съвета от 27 февруари 2017 г. за изменение на Регламент (ЕО) № 329/2007 относно ограничителни мерки срещу Корейската народнодемократична република (ОВ L 50, 28.2.2017 г., стр. 1).

      (4)  Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (ОВ L 256, 7.9.1987 г., стр. 1).

      ПРИЛОЖЕНИЕ I
      „
            ПРИЛОЖЕНИЕ Iз
            Мед, никел, сребро и цинк, посочени в член 2, параграф 4, буква б) (1):

               Мед

                        2603

                        Медни руди и техните концентрати

                        74

                        Мед и изделия от мед

                        8536 90 95 30

                        Контактни нитове

                                    –

                                    от мед

                                    –

                                    с покритие от сребърно-никелова сплав AgNi10 или от сребро, с тегловно съдържание на калаен оксид и индиев оксид взети заедно 11,2 % (± 1,0 %)

                                    –

                                    с дебелина на покритието 0,3 mm (– 0/+ 0, 015 mm)

                        ex

                        8538 90 99

                        Части от мед, изключително или главно предназначени за уредите от № 8535 , 8536  или 8537

                                    –

                                    Жици за намотки:

                        8544 11

                                    – –

                                    от мед

                                    –

                                    Други медни електрически проводници за напрежение, непревишаващо 1 000  V:

                        ex

                        8544 42

                                    – –

                                    Снабдени с части за свързване

                        ex

                        8544 49

                                    – –

                                    Други

                                    –

                                    Други електрически проводници, за напрежение, превишаващо 1 000  V:

                        8544 60 10

                                    – –

                                    С медни проводници

               Никел

                        2604

                        Никелови руди и техните концентрати

                        Феросплави:

                        7202 60

                                    –

                                    Фероникел

                        Телове от неръждаеми стомани:

                        7223 00 11

                                    – –

                                    Съдържащи тегловно 28 % или повече никел, но не повече от 31 % и 20 % или повече, но не повече от 22 % хром

                        75

                        Никел и изделия от никел

                        8105900010

                        Пръти или тел от кобалтова сплав, съдържаща тегловно:

                                    —

                                    35 % (± 2 %) кобалт,

                                    —

                                    25 % (± 1 %) никел,

                                    —

                                    19 % (± 1 %) хром и

                                    —

                                    7 % (± 2 %) желязо

                              в съответствие със спецификациите за материали AMS 5842, от вид, използван в авиационно-космическата промишленост

               Сребро

                        2616 10

                        Сребърни руди и техните концентрати

               Цинк

                        2608

                        Цинкови руди и техните концентрати

                        79

                        Цинк и изделия от цинк

                  “

         (1)  Номенклатурните кодове са тези, приложими за съответните продукти в Комбинираната номенклатура, както е определена в член 1, параграф 2 от Регламент (ЕИО) № 2658/87 на Съвета, и както са посочени в приложение I към него.

      ПРИЛОЖЕНИЕ II
      „
            ПРИЛОЖЕНИE II
            Уебсайтове с информация за компетентните органи, посочени в членове 5, 7, 8, 10 и 15, и адрес за уведомяване на Европейската комисия:

                        BELGIUM
                        http://diplomatie.belgium.be/en/policy/policy_areas/peace_and_security/sanctions

                        БЪЛГАРИЯ
                        http://www.mfa.bg/en/pages/135/index.html

                        ЧЕШКА РЕПУБЛИКА
                        http://www.mfcr.cz/mezinarodnisankce

                        ДАНИЯ
                        http://um.dk/da/Udenrigspolitik/folkeretten/sanktioner/

                        ГЕРМАНИЯ
                        http://www.bmwi.de/DE/Themen/Aussenwirtschaft/aussenwirtschaftsrecht,did=404888.html

                        ЕСТОНИЯ
                        http://www.vm.ee/est/kat_622/

                        ИРЛАНДИЯ
                        http://www.dfa.ie/home/index.aspx?id =28519

                        ГЪРЦИЯ
                        http://www.mfa.gr/en/foreign-policy/global-issues/international-sanctions.html

                        ИСПАНИЯ
                        http://www.exteriores.gob.es/Portal/en/PoliticaExteriorCooperacion/GlobalizacionOportunidadesRiesgos/Paginas/SancionesInternacionales.aspx

                        ФРАНЦИЯ
                        http://www.diplomatie.gouv.fr/fr/autorites-sanctions/

                        ХЪРВАТИЯ
                        http://www.mvep.hr/sankcije

                        ИТАЛИЯ
                        http://www.esteri.it/MAE/IT/Politica_Europea/Deroghe.htm

                        КИПЪР
                        http://www.mfa.gov.cy/sanctions

                        ЛАТВИЯ
                        http://www.mfa.gov.lv/en/security/4539

                        ЛИТВА
                        http://www.urm.lt/sanctions

                        ЛЮКСЕМБУРГ
                        http://www.mae.lu/sanctions

                        УНГАРИЯ
                        http://www.kormany.hu/download/9/2a/f0000/EU%20szankci%C3%B3s%20t%C3%A1j%C3%A9koztat%C3%B3_20170214_final.pdf

                        МАЛТА
                        https://www.gov.mt/en/Government/Government%20of%20Malta/Ministries%20and%20Entities/Officially%20Appointed%20Bodies/Pages/Boards/Sanctions-Monitoring-Board-.aspx

                        НИДЕРЛАНДИЯ
                        https://www.rijksoverheid.nl/onderwerpen/internationale-sancties

                        АВСТРИЯ
                        http://www.bmeia.gv.at/view.php3?f_id=12750&LNG=en&version=

                        ПОЛША
                        http://www.msz.gov.pl

                        ПОРТУГАЛИЯ
                        http://www.portugal.gov.pt/pt/ministerios/mne/quero-saber-mais/sobre-o-ministerio/medidas-restritivas/medidas-restritivas.aspx

                        РУМЪНИЯ
                        http://www.mae.ro/node/1548

                        СЛОВЕНИЯ
                        http://www.mzz.gov.si/si/zunanja_politika_in_mednarodno_pravo/zunanja_politika/mednarodna_varnost/omejevalni_ukrepi/

                        СЛОВАКИЯ
                        https://www.mzv.sk/europske_zalezitosti/europske_politiky-sankcie_eu

                        ФИНЛАНДИЯ
                        http://formin.finland.fi/kvyhteistyo/pakotteet

                        ШВЕЦИЯ
                        http://www.ud.se/sanktioner

                        ОБЕДИНЕНО КРАЛСТВО
                        https://www.gov.uk/sanctions-embargoes-and-restrictions

                  Адрес за изпращане на уведомления до Европейската комисия:

                        European Commission

                        Service for Foreign Policy Instruments (FPI)

                        EEAS 07/99

                        B-1049 Brussels

                        Belgium

                        Ел. поща: relex-sanctions@ec.europa.eu

                  “

      ПРИЛОЖЕНИЕ III
      Приложение III към Регламент (ЕО) № 329/2007 се изменя, както следва:

                  1.

                  „9. Ръчно изтъкани килими, ръчно изработени постелки и гоблени“ се заменя с „9. Килими, постелки и гоблени, ръчно изработени или не, оценени на повече от 500 USD“

                  2.

                  „13. Висококачествени сервизи и прибори за хранене от порцелан, китайски порцелан, каменина, керамика или фина керамика“ се заменя с „13. Сервизи и прибори за хранене от порцелан, китайски порцелан, каменина, керамика или фина керамика, оценени на повече от 100 USD“.

      ПРИЛОЖЕНИЕ IV
      „
            ПРИЛОЖЕНИЕ IIIа
            Статуите, посочени в член 4в, параграф 1:

                        ex

                        4420 10

                        Статуи и статуетки от дърво

                                    –

                                    Статуи и статуетки от камък

                        ex

                        6802 91

                                    – –

                                    Мрамор, травертин и алабастър

                        ex

                        6802 92

                                    – –

                                    Други варовикови камъни

                        ex

                        6802 93

                                    – –

                                    Гранит

                        ex

                        6802 99

                                    – –

                                    Други камъни

                        ex

                        6809 90

                        Статуи и статуетки от гипс или от смеси на базата на гипс

                        ex

                        6810 99

                        Статуи и статуетки от цимент, от бетон или от изкуствен камък, дори армирани

                        ex

                        6913

                        Керамични статуи и статуетки

                        Златарски артикули и техните части

                                    –

                                    От благородни метали, дори покрити, плакирани или дублирани с благородни метали

                        ex

                        7114 11

                                    – –

                                    Статуетки от сребро, дори покрито, плакирано или дублирано с други благородни метали

                        ex

                        7114 19

                                    – –

                                    Статуетки от други благородни метали, дори покрити, плакирани или дублирани с благородни метали

                        ex

                        7114 20

                                    –

                                    Статуи и статуетки от плакета или дублета от благородни метали върху неблагородни метали

                                    –

                                    Статуи и статуетки от неблагородни метали

                        ex

                        8306 21

                                    – –

                                    Статуи и статуетки, покрити с благородни метали

                        ex

                        8306 29

                                    – –

                                    Други статуи и статуетки

                        ex

                        9505

                        Статуи и статуетки за празненства, карнавали или други развлечения

                        ex

                        9602

                        Статуетки от обработени растителни или минерални материали за резбарство

                        ex

                        9703

                        Оригинални скулптурни произведения от всякакви материали

                  “

      ПРИЛОЖЕНИЕ V
      „
            ПРИЛОЖЕНИЕ IIIб
            Вертолетите и плавателните съдове, посочени в член 4г, параграф 1:

               Вертолети

                        8802 11

                        С тегло, без товар, непревишаващо 2 000  kg

                        8802 12

                        С тегло, без товар, превишаващо 2 000  kg

               Плавателни съдове

                        8901

                        Пътнически и туристически кораби, фериботи, товарни кораби, шлепове и подобни кораби за транспорт на хора или стоки

                        8902

                        Риболовни кораби; кораби-заводи и други кораби за обработка или за консервиране на продуктите от риболова

                        8903

                        Яхти и други кораби и лодки за развлечение или спорт; лодки с гребла и канута

                        8904

                        Влекачи и тласкачи

                        8906

                        Други кораби, включително бойните плавателни съдове и спасителните лодки, различни от тези с гребла

                        8907 10

                        Надуваеми салове

                  “

      ПРИЛОЖЕНИЕ VI
      В приложение V към Регламент (ЕО) № 329/2007 под заглавие „Физически лица по член 6, параграф 2, буква а)“ се вмъкват следните вписвания:

                  „33.

                  Ri Myong Su

                  Дата на раждане: 1937 г.
                  Място на раждане: Myongchon, North Hamgyong

                  Заместник-председател на Централната военна комисия на Корейската работническа партия и началник на Генералния щаб на Народните въоръжени сили. В това си качество Ri Myong Su има ключова позиция по въпросите на националната отбрана и е отговорен за оказване на подкрепа или насърчаване на ядрената програма на КНДР или на програмите на КНДР, свързани с балистични ракети или други оръжия за масово унищожение.

                  34

                  SO Hong Chan

                  Дата на раждане: 30.12.1957 г.
                  Място на раждане: Kangwon
                  Паспорт №: PD836410105
                  Дата на валидност на паспорта: 27.11.2021 г.

                  Първи заместник-министър на Народните въоръжени сили, член на Централната военна комисия на Корейската работническа партия и генерал-полковник от Народните въоръжени сили. В това си качество So Hong Chan е отговорен за оказване на подкрепа или насърчаване на ядрената програма на КНДР или на програмите на КНДР, свързани с балистични ракети или други оръжия за масово унищожение.

                  35

                  WANG Chang Uk

                  Дата на раждане: 29.5.1960 г.

                  Министър на промишлеността и атомната енергия. В това си качество Wang Chang Uk е отговорен за оказване на подкрепа или насърчаване на ядрената програма на КНДР или на програмите на КНДР, свързани с балистични ракети или други оръжия за масово унищожение.

                  36

                  JANG Chol

                  Дата на раждане: 31.3.1961 г.
                  Място на раждане: Пхенян
                  Паспорт №: 563310042

                  Председател на Държавната академия на науките, организация, занимаваща се с разработването на технологичния и научния капацитет на КНДР. В това си качество Jang Chol притежава стратегическа позиция за разработването на ядрените дейности на КНДР и е отговорен за оказване на подкрепа или насърчаване на ядрената програма на КНДР или на програмите на КНДР, свързани с балистични ракети или други оръжия за масово унищожение.“